Oscar steeds nie vrygelaat nieOscar Pistorius tydens sy moordverhoor in die hof. Foto: Daniel Born/The Times/ SAPA Die besluit wanneer die Paralimpiese atleet op korrektiewe toesig vrygelaat sal word, sou Maandag bekend gemaak word, maar dit is weer na die paroolhersieningsraad terugverwys. Pistorius se broer, Carl, het op sosiale media uitgevaar en getwiet, “Die paroolhersieningsraad verwys die besluit terug na die paroolraad! Wat beteken dit ooit!?” Pistorius sou na verwagting al op 21 Augustus op korrektiewe toesig vrygelaat word, maar Michael Masutha, minister van korrektiewe dienste, het op kort kennisgewing die besluit gekeer en terugverwys na die paroolhersieningsraad. Masutha het gesê volgens die Strafproseswet kan ŉ oortreder vir korrektiewe toesig in aanmerking kom nadat hy of sy ŉ sesde van die vonnis uitgedien het. Die besluit om Pistorius onder korrektiewe toesig vry te laat, is reeds op 5 Junie geneem en was volgens die minister dus voortydig. Dit is nog nie duidelik wanneer die paroolraad oor Pistorius se vrylating sal besluit nie. Intussen sal die staat se appèl teen Pistorius se skuldigbevinding aan strafbare manslag op 3 November in die appèlhof in Bloemfontein aangehoor word. Die staat wil hê Pistorius moet op die ernstiger aanklag van moord skuldig bevind word nadat hy sy meisie, Reeva Steenkamp, in die vroeë oggendure van Valentynsdag 2013 doodgeskiet het.